Foto: India Today Hindiston shimolida avtobusning daryoga qulashi oqibatida kamida 30 kishi halok bo‘ldi, yana 15 inson jiddiy darajada jabrlandi. Bu haqda India Today telekanali xabar bermoqda. Avtobus Rajistxondagi Savay-Madhopur shahridan Lalsot aholi punktiga yo‘l olayotgan bo‘lgan. Dastlabki ma’lumotlarga ko‘ra, avtobus haydovchisi juda katta tezlik sabab boshqaruvni yo‘qotgan. Avtobus ko‘prikdan daryoga qulagan. "Savay-Madhopur shahrida Banas daryosiga avtobusning qulashi natijasida kamida 30 kishi halok bo‘ldi, yana 15 inson jiddiy darajada jarohat oldi", - deyiladi xabarda. Ta’kidlanishicha, jabrlanganlarning barchasi yaqin oradagi shifoxonaga olib ketildi. Fojia joyida qutqaruv amaliyotlari o‘tkazilmoqda. Mamlakat bosh vaziri Narendra Modi halok bo‘lganlarning oila a’zolariga ta’ziya izhor etdi.